**Permís per assistir a totes les sortides acadèmiques de tota l’etapa escolar**

La tasca educativa de l’Institut Milà i Fontanals es duu a terme a partir de diverses activitats, dintre i fora de les aules. Per tal de facilitar la realització de les sortides acadèmiques que es programen des de les tutories i dels diversos departaments didàctics del nostre centre, us demanem que ens **signeu aquest permís**, el qual ens servirà d’autorització familiar per a la totalitat d’elles. Evidentment, aquestes sortides no es faran si prèviament no reben la preceptiva aprovació del Consell Escolar del Centre i ni sense que s’informi amb anticipació les famílies.

Cada vegada que se us informi d’una sortida podreu no autoritzar l’assistència del vostre fill/a si ens ho comuniqueu per escrit **indicant les raons** de la vostra decisió, atès que totes les sortides acadèmiques són importants per a la formació integral de l’alumnat i formen part de la programació acadèmica de les diferents assignatures.

Autoritzant que el meu fill/a assisteixi a totes les sortides, estic donant el meu permís perquè realitzi les sortides acadèmiques que es programin al llarg de l’etapa de l’ESO i de Batxillerat a l’Institut Milà i Fontanals, sempre que totes elles rebin prèviament l’aprovació del Consell Escolar i se m’informi de les dades i de les activitats que s’hi duran a terme, amb anterioritat a cadascuna d’elles. Igualment, dono el meu permís, perquè el meu/va fill/a participi en les petites sortides didàctiques fetes a l’entorn proper del centre.

**Autorització d’ús d’imatges de l’alumne/a, publicació de dades de caràcter personal i material elaborat per l’alumnat per tota l’etapa escolar\***

El centre disposa d’un espai web ([www.insmilabcn.cat](http://www.insmilabcn.cat)), un espai Moodle (agora.xtec.cat/ies-mila-bcn/moodle), una plataforma educativa (IEDUCA) amb una aplicació de mòbil per a la comunicació amb les famílies, i presència a les xarxes socials (Instagram i Facebook)on informa i fa difusió de les seves activitats escolars lectives, complementàries i extraescolars.

En aquesta pàgina web i a les xarxes socials es poden publicar imatges en què apareguin, individualment o en grup, alumnes que fan les activitats esmentades, i a l’espai Moodle també poden aparèixer materials acadèmics elaborats per ells.

Atès que el dret a la pròpia imatge és reconegut en l’article 18.1 de la Constitució espanyola i està regulat per la llei orgànica 1/1982, de 5 de maig, sobre el dret a l’honor, a la intimitat personal i familiar i a la pròpia imatge, la direcció d’aquest centre demana el consentiment als pares, mares o tutors legals per poder publicar fotografies i vídeos on apareguin els seus fills i filles i hi siguin clarament identificables.

Signant l’autorització de drets d’imatge autoritzo que la imatge del meu fill/a pugui aparèixer en fotografies corresponents a activitats escolars lectives, complementàries i extraescolars organitzades pel centre i publicades en:

* Pàgina web del Centre, Moodle i xarxes socials
* Filmacions destinades a difusió pública no comercial
* Fotografies per a revistes o publicacions d’àmbit educatiu
* Presentacions digitals

I també autoritzo que el material elaborat pel meu fill/a pugui ser publicat en blocs, Moodle i altres espais de comunicació pública amb finalitat educativa.

**Autorització d’ús de serveis i recursos digitals**

L’autorització d’ús de serveis i recursos digitals permet a l’Institut crear un usuari i contrasenya per al seu fill/a que li permeti l’ús dels recursos i serveis digitals que s’utilitzin per al treball acadèmic i amb finalitats exclusivament pedagògiques.

La gestió d’aquests identificadors i l’ús que se’n faci en l’àmbit escolar correspon al centre educatiu. El centre no es fa responsable de l’ús indegut del recurs i dels seus continguts per part de l’usuari. L’usuari serà l’únic responsable de les infraccions en què pugui incórrer o dels perjudicis que pugui causar per un ús inadequat dels seus serveis o del seus continguts.

D’acord amb l’article 5 de la Llei orgànica 15/1999, de 3 de desembre, de protecció de dades de caràcter personal, les vostres dades seran incorporades al fitxer “Alumnes de centres educatius dependents del Departament d’Ensenyament”, amb la finalitat de gestionar l’acció educativa, fer l’orientació acadèmica i professional, l’acció tutorial i de comunicació amb les famílies, l’avaluació objectiva del rendiment escolar, adoptar els compromís dels alumnes i llurs famílies en el procés educatiu, i l’accés als serveis digitals i telemàtics facilitats pel Departament. L’òrgan responsable del fitxer és el centre educatiu. Podeu exercir els drets d’accés, rectificació, cancel·lació i oposició mitjançant un escrit adreçat a la direcció el centre educatiu.

\*Aquestes autoritzacions són vàlides per tot el temps que l’alumne estigui matriculat en el nostre centre, però es poden modificar o anul·lar quan ho desitgi, simplement comunicant-nos-ho per escrit.